Alpi mägikits
Alpi mägikits (Rupicapra rupicapra) on sõraliste seltsi (Artiodactyla), veislaste (Bovidae) sugukonda, kitslaste alamsugukonda (Caprinae), mägikitse (Rupicapra) perekonda kuuluv loomaliik, kelle elupaigaks on kõrged mäed. Alpi mägikits jaguneb mitmeks alamliigiks: Rupicapra rupicapra rupicapra (elab Alpides), Rupicapra rupicapra asiatica (elab Väike-Aasias, Musta mere piirkonna kirdepoolsetes mägedes, Türgi idaaladel ja Gruusia edelapoolsetel aladel; on eelnimetatust väiksem ja kahvatuma suvekarvaga), Rupicapra rupicapra balcanica (elab Balkani poolsaarel; võib olla Alpides elavast kitsest veidi suurem ja pikemate sarvedega; ka karvkatte värvitoon erineb pisut), Rupicapra rupicapra carpatica (elab Karpaatides) ja Rupicapra rupicapra tatrica (elab Tatrates).